Inga Pizāne

**Inga Pizāne** (dzimusi 1986. gada 12. decembrī) ir latviešu dzejniece.

## Radošā biogrāfija
Inga Pizāne dzimusi 1986. gadā Krāslavā. 2005. gadā pabeigusi Krāslavas ģimnāziju. Studējusi angļu valodas pedagoģiju Rīgā (Latvijas Universitātē) un Erebrū, Zviedrijā (*Örebro University*). Dzīvo Rīgā. Raksta dzeju un prozu, aizraujas ar fotogrāfiju, meditāciju un kino. Publicējusies latviešu un ārzemju literāros izdevumos.

2008. gadā apmeklējusi Literārās Akadēmijas dzejas meistardarbnīcu, ko vadīja Jānis Rokpelnis.

2009. gadā piedalījusies 62. Jauno un iesācēju autoru seminārā.

2010. gadā apmeklējusi Literārās Akadēmijas dzejas meistardarbnīcu, ko vadīja Ronalds Briedis.

2012. gadā **—** pirmā publikācija — dzejoļi Satori portālā un vasaras avīzē nr. 1.

2013. gadā: Dramaturģijas īsais kurss pie režisoriem/dramaturgiem Laura Gundara un Jāņa Baloža.

2016. gada februārī iznāca pirmais dzejoļu krājums "Tu neesi sniegs".

2017. gadā: dalība Starptautiskajā Atdzejas darbnīcā (organizētājs — *Latvian Literature*).

2018**.** gada pavasarī amerikāņu izdevniecība *A Midsummer Night's Press* izdeva autores grāmatu angļu valodā "*Having Never Met*" Džeida Vila (*Jayde Will*) atdzejojumā. Tai pašā gadā recenzija par grāmatu "*Having Never Met*" publicēta prestižajā žurnālā "*Modern Poetry in Translation*", ko 1965. gadā dibinājuši Teds Hjūzs un Daniels Veisborts. Recenzijas "*The First Snow on Twitter*" autore ir izcilā britu dzejniece *Helen Mort*, kura raksturo Ingas Pizānes dzeju kā ilgu pilnu un intīmu un viņas vērošanas spējas kā gandrīz prustiskas. 2019. gadā portālā "*European Literature Network*" grāmatu recenzēja dzejniece un mākslas vēsturniece *Anna Blasiak*, sakot, ka Ingas Pizānes dzeja ir rotaļīga un ka viņa ar aizrautību un prieku pamana un fiksē mirkļus, kam citi paiet garām.

2018. gada rudenī piedalījās Amerikas Dzejas festivālā "*The Americas Festival of New York*" Ņujorkā.

2019. gadā piedalījās Eiropas Dzejas festivāla pasākumos Lielbritānijā, Slovākijā, Lietuvā u.c.

2019. gadā piedalījusies festivālā "*CulturaFest*" Helsinkos un 2020. gadā — šajā pašā festivālā, kas bija pārcēlies uz tiešsaistes platformu.

2019. gada decembrī iznāca autores dzejas grāmata "Siena, ko nosiltināt".

2020. gada novembrī Inga Pizāne saņēma Ojāra Vācieša prēmiju par dzejas grāmatu "Siena, ko nosiltināt".

2020. gadā sāka veidot audiovizuālas dzejas sadarbības ar zviedru izcelsmes Anglijā dzīvojošu dzejnieku *Charles Putschkin* (pseidonīms), to vidū dzejoļi "*You Get Used to Everything*", "*Some Nights*", "*If Fits So Well*" u.c.

2022. gada janvārī aizsāka foto sēriju "ir laiks tev piezvanīt".

2022. gadā, reaģējot uz karu Ukrainā, aizsāka dzejoļu sēriju "mieram". Viens no dzejoļiem ukraiņu atdzejojumā publicēts ukraiņu literārajā portālā *Читомо* līdzās 11 ārzemju dzejnieku dzejoļiem, kas veltīti karam Ukrainā.

2022. gada jūnijā publikācija austriešu literārajā žurnālā *Salz*, žurnāla tēma: *Über Grenzen* (Pāri robežām). Publicēts dzejolis "es nepazīstu kaimiņus".

2022. gadā iznāca dzejas grāmata "Tas pats izmisums, tikai ar puķēm" 

2023. gadā LTV raidījumā "Lielās patiesības" nofilmēti Ingas Pizānes senču stāsti jeb dzejoļu sērija "Ko es zinu par".

2023. gadā publikācijas Prāgas literārajā žurnālā *Body*, Polijas literārajā izdevumā *Fabularie*, Vācijas literatūras žurnālā *Wortschau* u.c.

2023. gadā grāmata "Tas pats izmisums, tikai ar puķēm" nominēta "Kilograma kultūras 2022" ziemas balsojumam.

2023. gada oktobrī iznāk mūsdienu latviešu autoru dzejas antoloģija Vācijā ar nosaukumu "*Mir war, als ob es klopfte*", ko izdeva *Parasitenpresse* un kurā, līdzās citiem latviešu autoriem, ir arī vairāki Ingas Pizānes dzejoļi.

2023. gada novembrī iznāca Ingas Pizānes pašas sastādīta izlase "Dzeja" ar dzejoļiem no 3 iepriekšējiem krājumiem, kā arī 10 jauniem un iepriekš nepublicētiem dzejoļiem. Izdeva Jānis Roze.

2024. gadā Pizāne saņēma Ziemeļu Ministru padomes finansēto projekta "*Artist residencies*" stipendiju un rezidenci Nidā, Lietuvā, kā arī kopā ar Tomu Treibergu, Ligiju Purinašu un Māri Salēju pārstāvēja Latviju Leipcigas Grāmatu tirgus pasākumā un Berlīnes kultūrtelpas *Haus fur Poesie* dzejas vakarā.

2025. gadā iekļuva Prozas lasījumu konkursa "kā tev iet" finālā un sākusi strādāt pie pirmā stāstu krājuma.

## Bibliogrāfija
* *Tu neesi sniegs* [dzeja]. Rīga: Jāņa Rozes apgāds, 2016
* *Having Never Met* [dzeja]. Ņujorka: A Midsummer Night's Press, 2018
* *Siena, ko nosiltināt* [dzeja]. Rīga: Jāņa Rozes apgāds, 2019
* *Tas pats izmisums, tikai ar puķēm* [dzeja]. Rīga: Jāņa Rozes apgāds, 2022
* Izlase *Dzeja*. Rīga. Jāņa Rozes apgāds, 2023

## Intervijas un raksti
* Dzejas publikācija un īsa saruna ar Jūliju Dibovsku "Kultūrzīmēs", 2022
* Intervija Ingum Ulmanim raidījumā "Monopols", 2022
* Mēs spējam atcerēties gandrīz visu, ja vien esam klātesoši - Ingas Pizānes raksts no žurnāla Annas Psiholoģija, 2021
* Inga Pizāne Andas Buševicas raidījumā "Augstāk par zemi", 2020
* Inga Pizāne stāsta Rakstniecības un mūzikas muzejam par savu Radīšanas mirkli.
* Saruna ar Baibu Kušķi par grāmatas "Siena, ko nosiltināt" iznākšanu, 2019
*Inga Pizāne Aigas Veckalnes podkāstā "Pieturzīmes", 2021
*Inga Pizāne Aijas Bremšmites podkāstā "Piedzīvot", 2021

## Video dzejoļi un foto
* Dzejolis "Es esmu sieviete", 2025.
* Dzejas pusnakts pasākuma video "Tā pati brīvība, tikai ar izmisumu", 2025.
* Foto sērija "Visintīmākā vieta cilvēkā ir viņa vientulība", publicēta FK, 2023.
* Ingas Pizānes foto sērija "Ja esmu brīvs, tad kāpēc jūtos ieslodzīts", kas iekļuva FK Balvas finālā, 2022;
* Es arī nezinu, 2022,
* Divi metri latviešu versija, 2020;
* Divi metri angļu versija, 2020;
* Skumji nebūs vienmēr, 2020;
* Intīmās vietas, 2021;
* You Get Used To Everything, 2020.
* Ingu Pizāni fotografē Aiga Rēdmane.